محمد ادریس فاروقی

محمد ادریس فاروقی اہل حدیث عالم دین، خطیب و حکیم و مصنف تھے۔

پیدائش
1944ء کو سوہدرہ میں پیدا ہوئے۔

تعلیم
ان کی عصری تعلیم بی اے تھی۔ مولوی فاضل کا امتحان بھی پاس کیا ہوا تھا۔ طب کی ڈگری طبیہ کالج، کوئٹہ سے حاصل کی تھی۔ علومِ اسلامیہ کی تحصیل جامعہ اسلامیہ، گوجرانوالہ اور جامعہ سلفیہ، فیصل آباد سے کی تھی۔

عملی زندگی
فراغت ِتعلیم کے بعد کوئٹہ چلے گئے۔ وہاں مسجد غزنویہ اہل حدیث کے خطیب مقرر ہوئے اور اس کے ساتھ ہائی سکول میں اسلامیات کی تدریس پر ان کی تعیناتی ہوئی۔کوئٹہ میں ان کا قیام 1969ء تا 1991ء تک رہا۔اس کے بعد سوہدرہ تشریف لے آئے اور اپنی آبائی مسجد میں خطیب مقرر ہوئے۔ اس مسجد میں آپ نے درسِ قرآن اور تدریسِ ترجمہ قرآن کا آغاز کیا اور اس کے ساتھ سوہدرہ کے گردونواح دیہات میں توحید و سنت کی اشاعت میں سرگرم عمل رہے۔

تصانیف 
انوارِ حدیث
مقام رسالتؐ
سیرت خدیجہ الکبریٰؓ
سیرت حسینؓ
عفیفہ کائناتؓ
اُسوۂ رسولؐ
مسئلہ تقلید
نبی رحمتؐ

صحافت
فاروقی صاحب کا صحافت سے بھی تعلق تھا۔ 1992ء میں پندرہ روزہ 'ضیائے حدیث ' جاری کیا جو بعد میں ماہانہ ہوگیا اور اب بھی جاری وساری ہے اور اشاعت ِ دین اسلام میں سرگرم عمل ہے۔

وفات
فاروقی صاحب پچھلے دو سال سے عارضہ قلب میں مبتلا تھے۔ علاج معالجہ جاری تھا جس سے کچھ افاقہ ہوجاتا تھا۔ تاآنکہ 5 جون 2010ء کو وقت ِموعود آن پہنچا اور آپ نے دارالسلام ،لاہور کے دفتر میں 12 بجے دن اپنی جان جانِ آفرین کے سپرد کردی، آبائی علاقہ سوہدرہ میں تدفین ہوئی۔

حوالہ جات

1944ء کی پیدائشیں
2010ء کی وفیات
5 جون کی وفیات